**Πληροφορίες υλοποίησης: προαπαιτούμενες γνώσεις, προετοιμασία υλικού**

Δεν χρειάζονται εξειδικευμένες γνώσεις. Εκπαιδευτικοί όλων των ειδικοτήτων μπορούν να αναλάβουν το πρόγραμμα. Σημαντική προϋπόθεση αποτελεί η ευαισθητοποίηση και η ετοιμότητα των εκπαιδευτικών να βγουν από τον παραδοσιακό ρόλο του ‘πομπού’ γνώσης, να γίνουν εμψυχωτές/τριες, συντονιστές/τριες της ομάδας, διευκολύνοντας τη διαδικασία, δείχνοντας εμπιστοσύνη στο κάθε μέλος χωριστά και στην ομάδα συνολικά. Χρειάζεται να εμπιστευτούν τη διαδικασία, υιοθετώντας τη συνεργατική και ανακαλυπτική/διερευνητική μάθηση.

Κύριο μέλημα του/της εκπαιδευτικού είναι η δημιουργία ενός χώρου ασφάλειας, σεβασμού, συμπερίληψης, συνεργασίας και συμμετοχής, όπου τα παιδιά θα μπορούν να εκφραστούν ελεύθερα μέσα από βιωματικές-δημιουργικές δραστηριότητες. Στη συνέχεια με την επεξεργασία και τον αναστοχασμό δημιουργούμε τις συνθήκες να δώσει ο/η έφηβος νόημα στο βίωμα και την εμπειρία, σ’ αυτό που έζησε. Να πάει από το μερικό στο γενικό, από το ‘εδώ και τώρα’ της τάξης στο ‘έξω και μετά’ της ζωής και της κοινωνίας. Φυσικά η προηγούμενη εμπειρία του /της εκπαιδευτικού από υλοποίηση προγραμμάτων σχολικών δραστηριοτήτων και η εξάσκηση σε ενεργητικές τεχνικές μάθησης, καθώς και η γνώση στην αξιοποίηση της δυναμικής της ομάδας-τάξης, θα βοηθήσει πολύ στην αποτελεσματικότητα του προγράμματος και στην επίτευξη του σκοπού του.

Το πρόγραμμα μπορεί να εφαρμοστεί στη φυσική τάξη, με κυκλική διάταση καθισμάτων, σε ολομέλεια ή σε κυκλικούς σχηματισμούς μικρών ομάδων αλλά και διαδικτυακά εφόσον υπάρχει η δυνατότητα χωρισμού σε μικρές ομάδες (δωμάτια) και ο απαραίτητος εξοπλισμός και η χρήση του από μαθητές/τριες.

Επίσης μπορεί να αξιοποιηθεί ο διαδραστικός πίνακας, εφόσον υπάρχει στη φυσική τάξη.