**Φιλοσοφία - Σκοπιμότητα**

**Φιλοσοφία –Σκοπιμότητα προγράμματος**

Το πρόγραμμα εντάσσεται στις δράσεις ψυχο-κοινωνικής υποστήριξης και κοινωνικο-συναισθηματικής μάθησης εστιασμένο στην καλλιέργεια δεξιοτήτων για ισόρροπη ανάπτυξη της προσωπικότητας του παιδιού και των σχέσεών του μέσα σε ένα περιβάλλον ομάδας. Σήμερα γνωρίζοντας πόσο πολύ επηρεάζει η συναισθηματική κατάσταση και η συναισθηματική νοημοσύνη τη μάθηση, αλλά και την εξέλιξη ενός ατόμου, εισάγονται ανάλογα προγράμματα στην τυπική εκπαίδευση. Άλλωστε, όπως έχει αποδείξει εξελικτική μελέτη του Χάρβαρντ, που ξεκίνησε το 1938 συλλέγοντας μεγάλο αριθμό δεδομένων για τη σωματική και την ψυχική υγεία φοιτητών, με στόχο να εντοπιστούν οι παράγοντες που οδηγούν σε μία υγιή και ευτυχισμένη ζωή, ‘οι ανθρώπινες σχέσεις και το πόσο ευτυχισμένοι είμαστε μέσα σε αυτές, είναι από τους βασικούς παράγοντες που επηρεάζουν την υγεία και την ευημερία μας.’ (adultdevelopmentstudy.org)

Προτείνεται το πρόγραμμα να είναι η πρώτη θεματική ΕΥ ΖΗΝ με την οποία ξεκινάει το μάθημα Εργαστήρια Δεξιοτήτων, προκειμένου να υπάρξει η εξοικείωση με τις ομαδικές/συνεργατικές διαδικασίες και να επιτευχθεί το δέσιμο της ομάδας-τάξης.

Στο πρόγραμμα αξιοποιείται ένα αφήγημα, ένα παραμύθι, γιατί όπως γράφει ο Καζαντζάκης στην Αναφορά στο Γκρέκο «υπάρχει τίποτα αληθινότερο από την αλήθεια; Ναι, το παραμύθι. Αυτό δίνει νόημα αθάνατο στην εφήμερη αλήθεια!» Είναι γνωστό ότι τα παραμύθια μας πηγαίνουν πίσω στην παιδική μας ηλικία, μας φέρνουν μνήμες φροντίδας και τρυφερότητας, αγαπημένες φωνές που μπορεί να χάθηκαν πια και μας συνδέουν έτσι με τις ρίζες και τις πρωταρχικές μας ανάγκες. Είναι πάντα ένα «αποκούμπι», ένας παρήγορος λόγος που σε περιόδους μεγάλης έντασης, κρίσεων και ανασφάλειας τα έχουμε απόλυτη ανάγκη.

Επιλέξαμε να δουλέψουμε με το συγκεκριμένο κείμενο γιατί στόχος μας είναι εκτός από ένας παρηγορητικός/ενδυναμωτικό λόγος σε μια περίοδο κρίσης/μετάβασης, όπως είναι η εφηβεία, να δημιουργηθεί και ένας λόγος συλλογικός δίνοντας δυνατότητες συνδημιουργίας και έκφρασης μέσα από την τέχνη. Ευελπιστούμε σ’ αυτή την περίοδο αγωνίας και ανασφάλειας να δοθεί δύναμη και ελπίδα στο ότι με το ‘μαζί’ μπορούμε να ανταπεξέλθουμε στις φουρτούνες. Στην ‘φουρτούνα’ της πανδημίας αλλά και την ‘φουρτούνα’ της εφηβείας.

Ο Μικρός Πρίγκιπας είναι ένα αφήγημα που γράφτηκε στη δύσκολη περίοδο του Β’ Παγκοσμίου Πολέμου (1943) και περιγράφει την ιστορία ενός ανθρώπου σε απόγνωση, που αντιμετωπίζει θέμα επιβίωσης, βρίσκεται στην έρημο με χαλασμένο αεροπλάνο, όπου εφευρίσκει και κατασκευάζει τον σωτήρα και συνοδοιπόρο του, που τον διασώζει συντροφεύοντας τον, δίνοντάς του παράλληλα μαθήματα ζωής. Ο Εξυπερύ την ώρα της απελπισίας, περνάει από τη μοναξιά του ‘εγώ’ στο ‘εμείς’, δημιουργώντας έναν σύντροφο, έναν ‘μικρό πρίγκιπα’ που έρχεται από τον ουρανό σαν από μηχανής θεός, μαθητής και δάσκαλος μαζί. Έτσι τα παιδιά θα έχουν την ευκαιρία να βιώσουν το πέρασμα αυτό από το ‘εγώ’ στο ‘εμείς’, να κατανοήσουν την καθοριστική σημασία των σχέσεων στη ζωή τους και να ασκηθούν σε μια αρμονική συνύπαρξη με τους άλλους, εξερευνώντας παράλληλα τον εαυτό τους.

Σκοπός του προγράμματος είναι, με οδηγό το βιβλίο και μέσα από συγκεκριμένα αποσπάσματα που επιλέχθηκαν, οι έφηβοι/ες να βοηθηθούν στο ταξίδι της αναζήτησης της ταυτότητάς τους και των σχέσεών τους με τους/τις άλλους/ες για την καλύτερη μετάβαση τους στην επόμενη εξελικτική φάση.

Εκτός από τα αποσπάσματα που επιλέχθηκαν από το βιβλίο υπάρχουν πολλά ακόμα σημεία που μπορούν να αποτελέσουν αφορμές για επεξεργασία στην τάξη και δημιουργία ανάλογων με τα προτεινόμενα εργαστήρια. Ο ‘μικρός πρίγκιπας’ θέτοντας συνέχεια ερωτήματα για τα ουσιώδη της ζωής, για το ίδιο το νόημα της ύπαρξης, αποτελεί πολύτιμο εργαλείο για προβληματισμό και άσκηση δεξιοτήτων μάθησης και ζωής.

Ο/Η εκπαιδευτικός κατά την υλοποίηση τους προγράμματος θα είναι καλό να έχει στο μυαλό του ότι είναι σημαντικό μέσα από τη διαδικασία, τη διεργασία της ομάδας και τη δική του ενθαρρυντική στάση, ο/η έφηβος να πιστέψει στον εαυτό του/της, στην δυνατότητα να υπερνικά τα εμπόδια, να αισιοδοξεί και να ελπίζει ότι μπορεί να αλλάξει τον εαυτό του και τον κόσμο προς το καλύτερο για τον άνθρωπο. Ας μη ξεχνάμε ότι το έργο του Εξυπερύ είναι βαθιά ανθρωπιστικό, άλλωστε «…όλοι οι δρόμοι οδηγούν στους ανθρώπους».