**Εργαστήριο 7.**

**Τίτλος: «Αποχαιρετώντας τον Μικρό Πρίγκιπα»**

Την τελευταία μέρα του Προγράμματος γίνεται η παρουσίαση της δουλειάς των ομάδων, που δούλεψαν για τρεις περίπου εβδομάδες. Αξιοποιώντας την ‘ανεστραμμένη τάξη’ δυο περίπου εβδομάδες από το ξεκίνημα του προγράμματος, ώστε τα παιδιά να έχουν διαβάσει το βιβλίο, χωρίζουμε την τάξη σε ομάδες εργασίας\* αναλαμβάνοντας η κάθε ομάδα να δουλέψει πάνω σε έναν ήρωα του βιβλίου όπως: συγγραφέας-πιλότος, μικρός πρίγκιπας, τριαντάφυλλο, αλεπού, φίδι. (Μπορούμε να βάλουμε και κάποιον άλλο ήρωα αν τα παιδιά τον προτείνουν)

**Ομαδική εργασία στο πλαίσιο ανεστραμμένης τάξης:** Η κάθε υποομάδα αναζητάει τα θετικά χαρακτηριστικά του ήρωα που έχει αναλάβει. Σημειώνει τι πήρε και τι έδωσε ο συγκεκριμένος ήρωας από τη συνύπαρξη με τους άλλους ήρωες. **« Τα δώρα της συνύπαρξης»**

Η κάθε ομάδα έχει 4’ να παρουσιάσει στην ολομέλεια το αποτέλεσμα της δουλειάς της με όποιο τρόπο θέλει. Μια αφίσα, μια παρουσίαση ppt, ένα βίντεο, ένα σύντομο θεατρικό δρώμενο, κ. ά. Στο τέλος των παρουσιάσεων μπορούμε να συζητήσουμε πώς δούλεψαν οι ομάδες; Πώς ήταν η συνεργασία; (Ετεροαξιολόγηση από αυτή τη δραστηριότητα) (Χρόνος 25’)

**Κλείσιμο εργαστηρίων2**: Καθόμαστε όρθιοι στον κύκλο πιασμένοι από τα χέρια, μπορούμε να κλείσουμε τα μάτια και να συγκεντρωθούμε στον εαυτό μας. Ο/Η εκπαιδευτικός κάνει μια γρήγορη υπενθύμιση-ανασκόπηση, διατρέχοντας ένα –ένα τα εργαστήρια, υπενθυμίζοντας τις δραστηριότητες. Στη συνέχεια δίνει την οδηγία: «Ξαναθυμηθήκαμε την πορεία της ομάδας μας; Διαλέξτε κάτι που μάθατε για τον εαυτό σας, κάτι που θα θέλατε να πάρετε μαζί σας φεύγοντας, επιλέξτε μια ατάκα από το μικρό πρίγκιπα που έκανε ένα νόημα για σας, που νομίζετε ότι είναι σημαντικό να το κρατήσετε για τη ζωή σας. Όποτε είστε έτοιμοι/ες ανοίξτε τα μάτια, καθίστε στη θέση σας και κρατήστε σημειώσεις απ΄ αυτά που σκεφτήκατε». Μπορούμε να μοιραστούμε το υλικό στην ομάδα.

(Υλικό για το portfolio) (Χρόνος 15 ‘)

Αυτοαξιολόγηση-Ετεροαξιολόγηση (Χρόνος 5’)

\*Χωρισμός ομάδων.(Οδηγίες για τον/την εκπαιδευτικό) Οι ομάδες μπορούν να σχηματιστούν είτε με προσωπική επιθυμία των μαθητών/τριών, επιλέγοντας τον ήρωα με τον οποίο θέλουν να ασχοληθούν ή με τυχαία επιλογή, αφού γίνουν πρώτα οι ομάδες επιλέγοντας δηλ. κάθε παιδί με ποια άλλα παιδιά θέλει να δουλέψει. Στην τυχαία επιλογή του ήρωα με τον οποίο θα δουλέψει η κάθε ομάδα μπορούμε αφού γράψουμε σε χαρτάκια τους πέντε (5) ήρωες, να τραβήξει από ένα χαρτάκι στην τύχη η κάθε ομάδα, αναλαμβάνοντας να ασχοληθεί με αυτόν τον ήρωα. Αν τα παιδιά επιλέγουν τον ήρωα με τον οποίο θα ασχοληθούν και με κάποιο ήρωα δεν θέλει κανένα παιδί να ασχοληθεί, δεν υπάρχει υποχρέωση να τον αναλάβει κάποια ομάδα. Αν θεωρούμε πως κάτι έχουν να μάθουν απ΄ αυτόν τον ήρωα, καλούμε όλη την τάξη να εντοπίσει στο τέλος, τα θετικά σημεία του ήρωα και τη σημασία του ρόλου του στην ιστορία. Τι πήρε και τι έδωσε μέσα από τη συνύπαρξη με τους άλλους ήρωες.