**Εργαστήριο 2.**

**Τίτλος: «Το ταξίδι»**

Αφόρμηση με αφήγηση σχετικά με την ιστορία που πραγματεύεται το βιβλίο με λίγα λόγια: «Μια φορά κι έναν καιρό ένας πιλότος, ο συγγραφέας μας, που οδηγώντας το αεροπλάνο του πάνω από τη Σαχάρα αντιλαμβάνεται ότι κάτι σπάει στον κινητήρα και προσγειώνεται ανώμαλα στην έρημο, χίλια μίλια μακριά από κατοικημένη περιοχή. Έχει νερό μόνο για οκτώ (8) μέρες και είναι ‘πιο απομονωμένος κι από ναυαγό πάνω σε σχεδία στη μέση του ωκεανού’. Πρέπει να φτιάξει τον κινητήρα του αεροπλάνου αν θέλει να ξεκολλήσει από εκεί που βρίσκεται. Καθώς παλεύει να βρει μια λύση για το πρόβλημα του κινητήρα του αεροπλάνου του συναντάει τον Μικρό Πρίγκιπα, που έφτασε εκεί από έναν άλλο πλανήτη. Ο πλανήτης του βρισκόταν πολύ πολύ μακριά, είναι μικρός ίσα με ένα σπίτι, είχε πάνω του τρία (3) ηφαίστεια και ένα τριαντάφυλλο, το οποίο ο Μικρός Πρίγκιπας έβρισκε όμορφο και μοναδικό, φρόντιζε, αγαπούσε και ήδη νοσταλγούσε, καθώς είχε περίπου ένα χρόνο από τη στιγμή που είχε φύγει για το μεγάλο του ταξίδι σε άλλους πλανήτες.» Σας καλούμε να κάνουμε μαζί τους αυτό το ταξίδι σε επτά (7) συναντήσεις. Θέλετε; (3’)

Εισάγουμε την έννοια ταξίδι, τι σημαίνει ταξίδι για τον καθένα; Ποια λέξη σας έρχεται στο νου συνειρμικά με τη λέξη ταξίδι; Μπορούμε με καταιγισμό ιδεών να σχηματίσουμε μια ομάδα λέξεων ή έναν εννοιολογικό χάρτη στον πίνακα ή σε χαρτί του μέτρου. Αν δουλεύουμε διαδικτυακά φτιάχνουμε ένα συννεφόλεξο με τη βοήθεια του [www.mentimeter.com](http://www.mentimeter.com), καλώντας αρχικά τα παιδιά να συμπληρώσουν τρεις (3) λέξεις που τους έρχονται αυθόρμητα στο νου ακούγοντας τη λέξη ταξίδι (<https://www.menti.com/vd6fi87utu>) και μετά οπτικοποιώντας τις απαντήσεις σε ένα συννεφόλεξο (5’)

**Δραστηριότητα 1.**

Χωρισμός ομάδας και δουλειά σε μικρές ομάδες. Συζήτηση στις μικρές ομάδες (5-6 παιδιών) και στη συνέχεια μοίρασμα στην ολομέλεια. Ομαδική άσκηση: Τι μας προσφέρει ένα ταξίδι; Συγκεντρώνουν λέξεις κλειδιά, αφού μοιράζονται πρώτα αναμνήσεις, εμπειρίες και συναισθήματα που έχουν από τα ταξίδια τους.

Μπορεί να χρησιμοποιηθεί το Φύλλο εργασίας Νο 1 για καταγραφή

Σημείωση: Στις μικρές ομάδες καλό είναι τα παιδιά να μάθουν να δουλεύουν με αυτοοργάνωση, ορίζοντας κάθε φορά ένα παιδί να συντονίζει την κουβέντα, ένα να καταγράφει όσα ακούγονται, να παίζει το ρόλο του γραμματέα και κάποιο/α να παρουσιάζουν στην ολομέλεια το αποτέλεσμα της δουλειάς της ομάδας. (15’)

Λέξεις κλειδιά: Ταξίδι, μετάβαση, αλλαγή.

**Επέκταση:** Επίσης, μπορούμε να εστιάσουμε, αν θέλουμε, τη συζήτηση στο νέο ταξίδι τους, στη μετάβαση στο Γυμνάσιο. Μπορούν να συζητηθούν προσδοκίες και φόβοι από τη μετάβαση αυτή. Επίσης μπορούμε να βάλουμε για παραγωγή λόγου άσκηση με βάση την άποψη του Καζαντζάκη: «Το πιο μεγάλο ταξίδι μας το κάνουμε μέσα στην ψυχή μας». Οδηγία: Πώς καταλαβαίνετε την πρόταση; Πώς συνδέεται με τον εαυτό σας, με τη δική τους αναζήτηση; Μπορούν να γράψουν μια παράγραφο στο σπίτι ή σε γλωσσικό μάθημα και να αναρτηθούν οι εργασίες στην e-class, σε blog του σχολείου ή των Εργαστηρίων Δραστηριοτήτων.

**Δραστηριότητα 2:** Ποιες αξίες, χαρακτηριστικά, συμπεριφορές μπορώ να φέρω στην ομάδα, ώστε να συνεισφέρω στην ομαδική δουλειά και στην καλή λειτουργία της ομάδας; Αξίες /συμπεριφορές που βοηθούν στην καλή λειτουργία της ομάδας. Τι θα προσφέρει ο/η καθένας/καθεμιά στην ομάδα; Τι χρειαζόμαστε για να λειτουργήσουμε καλά η ομάδα;

Η δραστηριότητα μπορεί να δουλευτεί και με το Φύλλο εργασίας Νο1 «Θέλω-Μπορώ». Αφού συμπληρώσουν τα παιδιά το φύλλο εργασίας, συζητάμε τι φέρνει καθένας/μία στην ομάδα και τι θέλει προκειμένου να νιώθει καλά και να δημιουργεί. Μπορεί να συμπληρώσει το φύλλο εργασίας και ο/η εκπαιδευτικός, ώστε να βάλει κάποια όρια, που τα παιδιά μπορεί να μη θέσουν (για παράδειγμα σχετικά με βίαια συμπεριφορά, κοροϊδία, εχεμύθεια κ.ά.). Μετά αφιερώνουμε λίγο χρόνο για να συζητήσουμε το πλαίσιο λειτουργίας της ομάδας, με στόχο να καταλήξουμε σε κάποιους κανόνες που θα διευκολύνουν όλους και όλες να αισθάνονται ασφαλείς και ικανοποιημένοι από την συμμετοχή τους στην ομάδα. Μ’ αυτό τον τρόπο έχουμε αυτό που λέμε «συμβόλαιο» της ομάδας, με όρια και κανόνες καλής λειτουργίας της, τα οποία μπορεί να αναλάβει κάποιο μέλος να καταγράψει σε ένα χαρτόνι/αφίσα που θα αναρτηθεί στην τάξη. (Χρόνος 20’)

**Κλείσιμο 2’** «Τι παίρνω μαζί μου από το σημερινό εργαστήριο;» Με μια λέξη.(Μπορούμε στην πόρτα να έχουμε κολλήσει ένα χαρτί του μέτρου ή ένα χαρτόνι και να σημειώνει ο/η καθένας/μία φεύγοντας μια λέξη τι παίρνει μαζί του από το εργαστήριο σήμερα, κάτι που έμαθε ή του/της έκανε εντύπωση.)