**Υποδειγματικό Υλικό- Δειγματικά Φύλλα εργασίας - Περιγραφή εργαστηρίων &δράσεων (3-5 φύλλα)**

**Αναλυτική Περιγραφή Εργαστηρίων**

**Εργαστήριο 1.**

**Τίτλος: «Καλωσορίζοντας τον ‘Μικρό Πρίγκιπα’ στην παρέα μας.»**

Κάνουμε μια πρώτη ενημέρωση για την ιδιαιτερότητα του μαθήματος Εργαστήρια Δεξιοτήτων, μιλώντας για τις ευκαιρίες και τις δυνατότητες που προσφέρει. Είναι πολύ σημαντικό στο πρώτο εργαστήριο να εξάψουμε την περιέργεια και το ενδιαφέρον των μελών για συμμετοχή και εμπλοκή στη διαδικασία. Δίνουμε τον σύνδεσμο, προκειμένου τα παιδιά να κατεβάσουν στον υπολογιστή τους το βιβλίο και να το διαβάσουν.

Η αφόρμηση μπορεί να γίνει με γνωριμία/εισαγωγή του βιβλίου, ενεργοποίηση φαντασίας, προβληματισμό για το τι μπορεί να περιέχει, δημιουργία προσμονής για το τι θα ακολουθήσει, αναζήτηση προηγούμενης γνώσης όσων έχουν διαβάσει το βιβλίο. Μπορεί να γίνει επίδειξη σε διαδραστικό πίνακα από το Φωτόδενδρο συνδέσμου που παραπέμπει σε παγκόσμιο χάρτη με τις εκδόσεις του βιβλίου σε διάφορες χώρες και εμφανίζει τα εξώφυλλα των εκδόσεων. Αν υπάρχει δυνατότητα Η/Υ για όλα τα παιδιά μπορεί να δοθεί η αναζήτηση στα ίδια ή σε ομάδες παιδιών να βρουν το υλικό δίνοντας τον σύνδεσμο: <http://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexj_5.html> (Χρόνος 10’)

Δραστηριότητες για γνωριμία των μελών: 1. **Φτιάχνοντας τη δική μας ιστορία με τα ονόματά μας3. Ας προσπαθήσουμε να γίνουμε συγγραφείς.**

Καθώς καθόμαστε σε κυκλική διάταξη τα μέλη της ομάδας ξεκινούν να φτιάχνουν μια ιστορία όλοι μαζί με τα ονόματά τους. Ζητάμε να ξεκινήσει όποιο παιδί θέλει ή μπορεί να ξεκινήσει και ο/η ίδιος ο/η εκπαιδευτικός. Παίρνει κάθε ένας/μια το λόγο και προχωράει την ιστορία εισάγοντας το όνομα του/της και προσθέτοντας ό,τι θέλει. Η ιστορία μπορεί να αναφέρεται σε οτιδήποτε, την εξελίσσει το κάθε παιδί όπως θέλει.

Προκειμένου η ιστορία να μείνει και να είναι η πρώτη συλλογική δημιουργία της ομάδας μπορεί να κινηθεί ένα χαρτί όπου ο/η καθένας/μία να σημειώσει ό, τι είπε λίγο πριν, ώστε να έχουμε στο τέλος όλη την ιστορία ή μπορούμε να κάνουμε ηχογράφηση για καταγραφή αργότερα ( Προτεινόμενος χρόνος 15΄)

2. **Ξεκινώντας την πτήση.** Υλικά: Χαρτί Α4-Μαρκαδόροι, ψαλίδια. Το κάθε παιδί φτιάχνει ένα αεροπλανάκι με το χαρτί, το διακοσμεί αν θέλει, γράφει το όνομά του και στη συνέχεια σημειώνει λέξεις εκφράζοντας το τι περιμένει από το πρόγραμμα/ το μάθημα/συγκεκριμένο εργαστήριο στη μια όψη και στην άλλη αν υπάρχει κάτι που τον/την φοβίζει σ αυτό το ταξίδι (λέξεις κλειδιά).

Αν βρισκόμαστε στη φυσική τάξη μπορούν μετά να δημιουργηθούν δύο (2) σειρές όπου τα παιδιά θα σταθούν αντικριστά σε απόσταση και τα παιδιά της κάθε πλευράς θα πετάξουν τα αεροπλανάκια τους στην απέναντι πλευρά. Όποιος/α πιάσει το πλησιέστερο αεροπλάνο θα μιλήσει σχετικά μ΄ αυτό σα να ήταν δικό του στην ολομέλεια.

Έτσι μπορούμε να έχουμε μια γνωριμία και εξοικείωση των μελών της ομάδας, μια πρώτη ανταλλαγή-παιχνίδι, να μπουν στο ρόλο του άλλου και να εκφράσουν τις προσδοκίες και τους φόβους τους. Μπορούμε να σημειώσουμε στον πίνακα τις προσδοκίες και τους φόβους όλης της ομάδας, εντοπίζοντας κοινά σημεία. Ο/Η εκπαιδευτικός μπορεί να δώσει επεξηγήσεις για τις προσδοκίες αν είναι μέσα στους στόχους του προγράμματος και να καθησυχάσει τις ανησυχίες των παιδιών. (Χρόνος 15’)

**Υλικό για το πορτφόλιο**: 1. Η κοινή ιστορία, 2.το αεροπλανάκι (κατασκευή) που έφτιασε ο/η καθένας/μια.

**Κλείσιμο** : Σε κάθε εργαστήριο μπορούμε τα τελευταία 3-5’ να παίρνουμε ανατροφοδότηση λέγοντας κάθε παιδί μια λέξη, ένα συναίσθημα με το οποίο φεύγει ή μια λέξη με την οποία θα μπορούσε να περιγράψει την εμπειρία του εργαστηρίου. (Το κλείσιμο αυτό μπορεί να λειτουργήσει ως ρουτίνα κλεισίματος για όλες τις συναντήσεις και λειτουργεί ως αποφόρτιση).